Só is optelbaba geredSers. Bilivana Hendrick Mbola en die baba wat polisielede by die Sinoville-polisiestasie Refentse gedoop het. Die baba wat Vrydagoggend vroeg in die noorde van Pretoria opgetel is, se lewe is deur twee hawelose mans gered. Só vertel Zelda du Plessis wat die oggend op pad werk toe was en deur dié twee mans voorgekeer is. Die twee mans bly glo in die veld naby aan waar die baba gevind is. Hulle het gesien hoe ’n vrou, vermoedelik die baba se ma, ’n wit plastieksak naby die vulstasie neersit en wegloop. Die baba, toe vermoedelik net ŉ paar uur oud, het geen klere aangehad nie en was in ŉ lap toegedraai binne die sak. “Nadat die vrou die sak neergesit het, het hulle gaan kyk of daar nie dalk kos in die sak is nie. Hulle het groot geskrik toe hulle sien dat dit nie kos was nie,” vertel Du Plessis. Sy het vroeg die oggend op pad werk toe by die Engen-vulstasie op die hoek van Dr. Swanepoel- en Sefako Makgatho-rylaan in Montana stilgehou. “Hierdie twee jong hawelose outjies het histeries na my aangehardloop gekom en my van hul vonds vertel. Hulle het nie geweet wat om te doen nie. Die eerste ding wat ek hulle toe gevra het, is of die baba nog leef.” Die twee mans het toe vir Du Plessis die baba gaan wys. “Ek het nie geweet wat ek daar gaan kry nie. Ek het dadelik die ou lyfie in die sak gesien wat bibberkoud kry. Ek het my trui uitgetrek en dit om die baba gesit.” Sy het die Sinoville-krisissentrum van die baba verwittig, wat weer die polisie in kennis gestel het. Soos vroeër berig is die polisie en paramedici inderhaas na die toneel om seker te maak die baba is ongedeerd. Hy is daarna na die polisiestasie geneem – waar ŉ heldeontvangs op hom gewag het. Johan van Dyk, woordvoerder van die Sinoville-polisiestasie, het gesê die polisielede het bykans tou gestaan om die seuntjie te vertroetel. Terwyl die nodige dokumentasie afgehandel is om hom na ŉ plek van veiligheid te neem, was daar geen einde aan die polisielede se gewerskaf om te verseker die baba voel geliefd nie. “Die ou seuntjie het almal se harte geroer; dit het almal by die polisiestasie gevang,” het Van Dyk gesê. “Almal het ingespring en gehelp.” Die seuntjie het bly koud kry, tot een van die vrouebeamptes hom styf teen haar bors vasgedruk en hy eindelik warm geword het. By die polisiestasie is die seuntjie intussen Refentse – wat beteken “ons het oorwin” – gedoop. Hy is daarna na ŉ huis van veiligheid geneem. Du Plessis sê as dit nie vir die twee jong mans was wat besluit het hulle gaan die baba help nie, sou hy dalk nie oorleef het nie. Du Plessis glo sy was op die regte tyd op die regte plek. “Die Here gebruik mens as ’n instrument. Ek glo ek en die jong mans is oor mekaar se pad gesit vir ’n rede. Ek wil iets spesiaal vir hulle doen, soos ’n fondsinsameling reël.” Du Plessis het die Vrydagaand die mans gaan soek om hulle weereens te bedank. “Hulle wou net heeltyd hoor hoe dit met die baba gaan en of hy oukei is. Ek het hulle vertel dat die baba veilig en in goeie hande is. Hulle was in ekstase.” Die polisie het begin met ŉ ondersoek om die baba se ouers op te spoor. Van Dyk het ŉ beroep op mense gedoen om in só geval ŉ kind na ŉ plek van veiligheid, ŉ polisiestasie of maatskaplike werker te neem om te verseker die kind kry behoorlike versorging. “Moet asseblief nie net ŉ kind aflaai nie. As jy voel jy kan nie na die kind omsien nie, nader iemand of ŉ plek wat jou kan help.”